Ekonome optimisties oor land se groeiFoto: morguefile.com Die verrassing in Suid-Afrika se ekonomiese groeikoers in die vierde kwartaal van 2017, wat die BBP-syfer vir die jaar gerugsteun het, hou belangrike voordele vir die land in. Só sê dr. Azar Jammine, hoofekonoom by Econometrix. Die ekonomie het in 2017 met 1,3% gegroei wat markverwagtinge oortref het. Dit het in die vierde kwartaal met 3,1% uitgebrei. Jammine meen dat die syfer die land op verskeie maniere gaan bevoordeel. Vir eers kan dit beleggersvertroue in die land ŉ hupstoot gee. Buitelandse beleggers sal volgens hom met nuwe oë na die land kyk. Die land is verlede jaar afgegradeer weens ŉ tegniese resessie en die beleidsrigting van die Zuma-regering. Jammine meen egter dat die positiewe syfer ook graderingsmaatskappye nou tevrede sal stel. Hy voeg by dat die BBP-syfer die land ŉ blaaskans gegee het. “Die graderingsmaatskappye sal nou kyk hoe ekonomiese ontwikkelinge in die land ontvou. Die groot kwessie nou is om die ekonomie reg te ruk.” Volgens Jammine is regeringsbeleid ook verander wat ŉ meer sakevriendelike benadering insluit. Hy het egter kommer uitgespreek dat die syfers nie voldoende is om werkskepping te help nie. Dit is ŉ saak wat die regering, sakelui en arbeid sal moet aanpak. “Dit is tans die grootste sosio-maatskaplike probleem in die land. Veral jong mense wat werk soek, moet gehelp word.” Jammine sê ook dat staatseffekte by die nuus sal baat omdat die land se staatskuld-verhouding teenoor BBP-gegewens gedaal het. Dit kan veral buitelandse beleggers se belangstelling wek. Elize Kruger, senior ekonoom by NKC Economists, sê intussen dat die regering waarskynlik sy groeikoers vir vanjaar hoër sal moet aanpas. Sy meen dat die Nasionale Tesourie se beraming tans te konserwatief is. Ekonome is egter versigtig oor die uitwerking wat die regering se plan met onteiening van grond sonder vergoeding op die ekonomie sal hê. Volgens ekonome kan dit een struikelblok vir die ekonomie wees. Nedcon sê ondanks die hoër BBP-groei en vooruitsigte vir positiewe ekonomiese groei, is ekonomiese aktiwiteit tans relatief swak en nie op ŉ vlak waar dit inflasie kan aanblaas nie. Die ekonomiese eenheid sê plaaslike ekonomiese gegewens toon dat vervaardigingsgegewens en inflasie steeds laag is en waarskynlik ŉ rentekoersverlaging sal steun. Die groep is van mening dat ŉ rentekoersverlaging waarskynlik ekonomiese groei ŉ hupstoot sal gee.